16:31

Grande fikk viljen sin: Venstre sa nei til aktiv dødshjelp :

Venstre kunne komme til å gå inn for et klart ja til aktiv dødshjelp i det nye prinsipprogrammet som blir vedtatt på landsmøtet i helga. Slik ble det ikke – noe avtroppende partileder Trine Skei Grande er glad for.

Et forslag om å utvide retten til selvbestemt abort til 18. svangerskapsuke falt også.

Grande advarte mot forslaget om aktiv dødshjelp som tok til orde for «eutanasi under strenge forutsetninger». Grande gikk selv på talerstolen og advarte mot et slikt vedtak. Hun innledet med å si at det var Venstre som fjernet lovforbudet mot selvmord i Norge i 1902, men framholdt at det er en grense for hva staten «må, kan og bør organisere».

- I dag er det veldig mange som får hjelp til å avslutte livet, sa Grande og viste til leger som i samråd med pårørende «skrur opp smertepumpa eller skrur av apparatet». Dette er et typisk eksempel på en vanskelig sak som staten ikke bør organisere, sa hun.

Også avtroppende nestleder Ola Elvestuen og helsepolitisk talsperson Carl-Erik Grimstad var oppe på talerstolen og advarte mot vedtaket.

Landsmøtet vedtok i stedet å slå fast i prinsipprogrammet at enhver har rett til å «avslutte medisinsk behandling, også når dette medfører en framskynding av døden». Det er første gang siden 2007 at Venstre vedtar et nytt prinsipprogram.

Et prinsipprogram må ikke forveksles med handlingsprogrammet som endres jevnlig og senest i forbindelse med stortingsvalg.

Utvider retten til abort

Venstre vil utvide retten til selvbestemt abort. Men et forslag om å fastsette en ny grense til uke 18. i svangerskapet, falt med 86 mot 101 stemmer. I dag er abortgrensa satt ved 12. uke.

Prinsipprogrammet til Venstre har vært uforandret siden 2007, men helgas landsmøte på Gardermoen vedtar et nytt. Ved siden av utvidet rett til abort, er spørsmålet om aktiv dødshjelp og norsk medlemskap i EU blant sakene som det knytter seg størst spenning til utfallet av.

Flertallet i komiteen som laget utkastet til prinsipprogram ønsket ikke å fastsette en bestemt grense, men kun slå fast at retten til selvbestemt abort skal utvides slik at færre kvinner skal måtte møte i abortnemnd.

- Vi ønsket ikke å konkretisere en spesifikk uke. Det spørsmålet er for et partiprogram og ikke for et prinsipprogram. Vi vil at dette prinsipprogrammet skal stå seg i 10, 15 og 20 års tid, sa Sofie Høgestøl, som snakket på vegne av flertallet i programkomiteen.

Landsmøtet stemte for dette.

Et prinsipprogram må ikke forveksles med handlingsprogrammet som endres jevnlig og senest i forbindelse med stortingsvalg.

Unge Venstres leder Sondre Hansmark tok dissens i komiteen. Han slo fast at kvinner bør sikres rett til fri abort fram til 18. uke og at dette hører hjemme i Venstres prinsipprogram.

Han viste til at mer enn 90 prosent av kvinnene som ønsker abort etter uke 12 og dermed må møte i abortnemnd, får godkjent svangerskapsavbrudd.

- Nemndsystemet henger igjen fra fortiden. Det er et gammeldags system som vi må gjøre endringer i. Beslutningen bør plasseres der den hører hjemme: Hos kvinnen, sa Hansmark – men fikk altså ikke landsmøtets flertall med seg.